Illum il-Kummissjoni Ewropea adottat il-pjan fit-tul biex jagħti spinta ġdida għall-ġestjoni tal-Unjoni Doganali, pilastru bażiku tal-Unjoni Ewropea li jappoġġa u jipproteġi s-Suq Uniku. Ir-rwol tal-awtoritajiet doganali biex jiżguraw is-sikurezza u s-sigurtà tagħna fl-UE qed jiżdied. Sistema b'saħħitha u ġestita tajjeb tgħin biex tipproteġi l-pubbliku kontra t-theddidiet terrostiċi, tas-saħħa u ambjentali filwaqt li fl-istess ħin trawwem u tiżviluppa negozji kompetittivi Il-Komunikazzjoni tal-lum [LINK] tistabbilixxi viżjoni strateġika għall-Unjoni Doganali li tara l-kooperazzjoni bejn l-awtoritajiet nazzjonali tiżdied biex tilħaq l-isfidi tas-seklu 21. Il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, Pierre Moscovici, qal: “Tħeddidiet komuni jeħtieġu azzjonijiet komuni mill-Ewropa. L-awtoritajiet doganali nazzjonali għandhom rwol importanti x'jaqdu madwar l-UE biex jipproteġu l-interessi tagħna. Mill-faċilitazzjoni tal-kummerċ u sigurtà tal-fruntiera għall-protezzjoni ċivili u l-ġlieda kontra t-traffikar illegali ta' armi u oġġetti ffalsifikati, il-Kummissjoni Ewropea trid tgħammar id-dwani nazzjonali u l-120 000 persuna ddedikati l-għodod adatti biex jittrattaw din il-missjoni hekk importanti. Is-sena d-dieħla se nkunu qed niċċelebraw il-ħamsin anniversarju tal-Unjoni Doganali. Ejja ntejjbu aktar din il-kisba kbira għas-snin li ġejjin.” L-Unjoni Doganali taħdem skont prinċipji diġà miftehma u qafas legali magħrufa bħala l-Kodiċi Doganali tal-Unjoni (KDU) li ilu fis-seħħ mill-1 ta' Mejju 2016. Filwaqt li r-regoli huma l-istess madwar l-UE, l-awtorità doganali mhux dejjem japplikawhom b'mod koerenti u uniformi. Il-viżjoni stabbilita fil-Komunikazzjoni tal-lum tisħaq li l-amministrazzjonijiet doganali indipendenti tal-Istati Membri għandhom jaħdmu biex jaġixxu bħala entità waħda. Fl-istess ħin, il-kooperazzjoni ma' awtoritajiet ta' ġestjoni tal-fruntieri u l-awtoritajiet tas-sigurtà nazzjonali bħall-gwardji nazzjonali u l-gwardji tal-kosta, il-Gwardja Ewropea tal-Fruntiera u tal-Kosta u li l-Europol għandhom ikunu mħeġġa u msaħħa. Bl-istess mod, operazzjonijiet doganali madwar l-UE għandu jkollhom aċċess għas-sistemi tal-IT meħtieġa biex jiġu pproċessati sa disa' dikjarazzjonijiet tad-dwana kull sekonda. Il-prijoritajiet ewlenin tal-Kummissjoni għall-ħidma jinkludu: Il-Komunikazzjoni tal-lum tagħmel ukoll il-każ għal rwol aktar b'saħħtu għall-awtoritajiet doganali f'diversi oqsma fil-kuntest tal-ġestjoni tal-fruntieri, inkluż fil-ġlieda kontra t-terroriżmu u s-sigurtà tal-fruntieri. B'mod konkret, il-Kummissjoni pproponiet ukoll illum aġġornament għar-regoli dwar il-kontroll ta' flus kontanti fid-dwana sabiex jitrażżnu l-attivitajiet finanzjarji illegali minn gruppi kriminali u gruppi terroristiċi. Ix-xogħol huwa għaddej ukoll biex jiġi eżaminat kif l-awtoritajiet doganali jistgħu jindirizzaw il-kummerċ illeċitu ta' oġġetti kulturali minn gruppi terroristiċi. Xogħol ieħor li għad irid isir se jikkonċentra wkoll fuq il-ġestjoni tar-riżorsi umani u finanzjarji, u l-provvediment ta' tagħmir doganali speċjalizzat inklużi laboratorji mobbli u skanners tas-sigurtà. Sfond L-Unjoni Doganali, li se tiċċelebra l-ħamsin anniversarju tagħha fl-2018, hija unika fid-dinja. Din hija pedament tal-Unjoni Ewropea u hija essenzjali għall-funzjonament tajjeb tas-Suq Uniku. Ladarba oġġetti jkunu għaddew mid-Dwana fi Stat Membru wieħed, ikunu jistgħu jiċċaqilqu b'mod ħieles fl-Unjoni kollha fuq il-bażi li l-Istati Membri kollha japplikaw l-istess regoli għall-introjtu u l-protezzjoni mal-fruntieri esterni. It-28 amministrazzjoni doganali tal-UE għandhom jaġixxu daqslikieku kienu waħda, filwaqt li għandhom jiffaċilitaw il-kummerċ u jipproteġu s-saħħa u s-sikurezza taċ-ċittadini kollha tal-UE. Eżempju bikri ta' integrazzjoni b'suċċess fl-UE, l-Unjoni doganali ħolqot il-kundizzjonijiet għall-istabbiliment tas-suq uniku u serviet bħala pedament sod għall-integrazzjoni u t-tkabbir ekonomiċi. Il-Komunikazzjoni tal-lum tindirizza l-kwistjoni dwar kif il-Kummissjoni u l-Istati Membri jistgħu jaġixxu fi sħubija biex jiġi żgurat li l-operazzjoni tal-Unjoni Doganali tagħti l-aħjar kontribut possibbli lill-prosperità u s-sigurtà tal-UE. Għal Aktar Tagħrif Komunikazzjoni dwar l-iżvilupp tal-Unjoni Doganali u l-governanza tagħha Kodiċi Doganali tal-Unjoni (KDU) SKEDA INFORMATTIVA: Għaxar Fatti ewlenin dwar l-unjoni doganali tal-UE Ara wkoll Unjoni tas-Sigurtà: Il-Kummissjoni tissodisfa l-Pjan ta' Azzjoni għal kontra l-iffinanzjar lit-terroristi Il-proposta tal-Kummissjoni għal regoli ġodda dwar kontrolli ta' flus kontanti